Skok ná moord op treindrywerPiet Botha. Foto: Verskaf Pieter Barend Botha, ŉ treindrywer, is Maandag by die Netreg-stasie in die Wes-Kaap beroof en vermoor. Die United National Transport Union (Untu) het gesê hy het met skok en afgryse verneem van die moord op een van sy lede. Steve Harris, hoofsekretaris van Untu, het gesê Botha, wat ook as Piet bekend gestaan het, is twee keer in die kop geskiet. “Botha was besig met ŉ verfrissingskursus op die sentrale lyn en het vir ŉ trein gewag nadat hy van ŉ ander trein afgeklim het toe hy oorval is. Dit is net nóg ŉ sinnelose moord op ŉ weerlose treindrywer wat sy lewe daaraan gewy het om te sorg dat passasiers hul bestemmings veilig bereik. Untu veroordeel dié barbaarse daad en pleit by die publiek om na vore te kom met enige inligting wat die Suid-Afrikaanse Polisiediens kan help om die moordenaars agter tralies te sit sodat reg en geregtigheid kan geskied.” Untu het ook geëis dat die Passasierspooragentskap van Suid-Afrika (Prasa) moet sorg dat al sy stasies veilig is vir werknemers en passasiers om te gebruik. Volgens Harris moet Prasa ŉ ondersoek doen na die voorval om uit te vind waarom daar nie veiligheidswagte was in die omgewing waar Botha oorval is nie. Untu het sy medelye met Botha se familie betuig. Die skietvoorval het tot gevolg gehad dat honderde pendelaars Maandagaand gestrand was nadat Metrorail-werkers begin staak het.